kykNET is 'n Afrikaanse TV-kanaal wat deel is van M-Net. Dit word op MultiChoice se DStv-satelliettelevisiediens uitgesaai. Die kanaal is in Oktober 1999 geloods. Die eerste uitsending was op 15 November en die eerste program was Emma Koe Lê Ma. Op 16 Julie 2014 het DStv aangekondig dat kykNET in hoë-definisie uitgesaai sal word van 12 Augustus 2014 af. Karen Meiring is vroeg in 2009 as kykNET se kanaalhoof aangestel. kykNET het op 1 Oktober 2012 na kanaal 144 op DStv geskuif. Op 17 November 1999 word Kwêla die eerste keer uitgesaai wat dit een van kykNET se oudste programme maak. Liriekeraai, met Soli Philander as aanbieder en Pedro Kruger en Saranti Rheeders as spankapteine, begin op 15 Januarie 2000. Elana Afrika-Bredenkamp skop haar TV-loopbaan af toe sy die aanbieder van die jeugprogram Jip word. Haar mede-aanbieder is Henré Pretorius. In 40 Dae deur die Delta wat op 23 April 2002 begin, gaan soek Valiant Swart die oorsprong van die blues in Amerika. Die kookprogram Van Pampoen tot Perlemoen skop op 3 April 2002 af met Sonia Cabano as aanbieder.